Papersnake/gushiwen huggingface dataset:
再过吴江赠僧了洪
叶适（宋代）

回飚掩夹浦，势与墨楼颃。
连袂上长桥，身弱屡见扛。
苟无倾覆忧，恣横未易当。
坐定互惊愕，师云乃其常。
有时气力雄，驾浪拍此邦。
熟风无失舟，小艇来茫茫。
始悟寡所谙，论改色据张。
衒小以为大，空令事难量。
玩变不睹微，亦乖智之方。
已矣勿复云，闻钟过石塘。
风入松
谢懋（宋代）

老年常忆少年狂。宿粉栖香。自怜独得东君意有三年、窥宋东墙。笑舞落花红影，醉眠芳草斜阳。事随春梦去悠扬。休去思量。近来眼底无姚魏有谁更、管领年芳。换得河阳衰鬓，一帘烟雨梅黄。
三月一日偕善之无逸游南山桃园分韵复源字
陆文圭（元代）

白云起南山，随我度溪园。
园丁荷锄去，季女出应门。
汲泉供香荷，扫石闲清樽。
人静禽声乐，春深花事繁。
蛾眉映修竹，掩袂娇欲言。
吾亲白云外，未敢访桃源。
天门杂咏
舒岳祥（宋代）

棋寻五老智识长，茶煮八公肌骨仙。
应是青牛遗旧迹，不知白鹿去何年。
王若夫谓水晶蒲萄本出其家求诗
吴芾（宋代）

君家蒲萄天下奇，奴视百果何其卑。
种成满架日蕃衍，清似水晶甘若饴。
八月江南风日美，正是人家酒熟时。
盘中珍果有如此，谁数闽中生荔枝。
乡人歆艳竞分种，不过数年条已萎。
胡为君家植此树，阅岁数十如新移。
我闻尤物天所靳，盛衰颇与人相随。
君家令祖有贤行，一邑远近人争推。
少虽失身事刀笔，吏之操术皆耻为。
处心积虑人莫及，奉法循理古亦稀。
人与黄金目不视，身居暗室心不欺。
退处郊坰忍穷困，只教子孙为布衣。
天公无以表纯懿，特以此果先见贻。
其孙努力效儒业，表表颍出非常儿。
未壮果能立门户，直上蟾宫攀桂枝。
自余虽未登上第，亦已飞鸣到礼闱。
俱传清白守家训，端若此果光陆离。
今君既取以饷我，又复琢句形声诗。
愿君采折多酝酿，积千万石为酒池。
客来自此酌不竭，永永百年供寿卮。
再和韵寄赵彦深
谢应芳（元代）

平原公子午桥庄，草木当年雨露香。桂树不嫌招隐士，桃花应喜识渔郎。

锦茵醉酒冬宵暖，冰槛垂纶夜月凉。我亦欲拈横玉去，为君三弄踞胡床。
沔县村居
费密（清代）

故国不可到，春风吹闭门。云移峰顶寺，花落雨中村。

事简人过少，山深褐自尊。无书传子弟，耕凿任乾坤。
念奴娇
郑达可（宋代）

嫩凉如水，正一天风露，秋容如沐。明日中秋今夜月，千里清辉光足。周室姬公，唐家元轨，来享人间福。老人星瑞，光芒南照檐曲。

行看裂土分茅，朱颜青鬓，好称腰横玉。便挽银河斟北斗，倾作千钟醽醁。子舍荣华，孙枝赫奕，茂盛同松竹。尊前欢笑，竞将椿算为祝。
访相国山居四首 其三
王季珠（清代）

履厚戴高主眷深，纷纷锦轴积如林。寸长尺短非同例，谁为逋臣白此心。
失调名
佚名（宋代）

频拭脸边新泪。
万筠一叟为郑元美作 其一
吴琏（明代）

人瘠以无肉，人俗以无竹。爱肉人所同，爱竹君所独。

门外俨渭川，庐旁即淇澳。月色锁碎金，风声凤凰曲。

大暑自清凉，隆寒亦苍绿。不受尘土侵，止厌牛羊触。

先生归去来，对此亦自足。竹床琴一张，竹轩书数束。

琴横竹阴弹，书展竹阴读。一弹一读罢，披怀酌醽醁。

百年洒洒天地间，管甚谁荣与谁辱。
蝶恋花·桐叶晨飘蛩夜语
陆游（宋代）

桐叶晨飘蛩夜语。旅思秋光，黯黯长安路。忽记横戈盘马处。散关清渭应如故。
江海轻舟今已具。一卷兵书，叹息无人付。早信此生终不遇。当年悔草长杨赋。
性斋二首为分湖陆提举作 其二
陆文圭（元代）

吾宗家湖曲，虚斋纳天光。清源泻活水，中有菡萏香。

我欲袖两图，再拜升公堂。先天揭右序，太极列左方。

见草忆舂陵，看花思洛阳。花草各有性，指图试参详。
赠王屋刘道士
施肩吾（唐代）

小有洞中长住客，大罗天下后来仙。

出门即是寻常处，未可还它跨鹤鞭。
高阳台
袁毓卿（清代）

细雨催花，嫩寒锁梦，醒来还带馀酲。倦试单衣，那堪又近清明。

云屏寂寞秋千冷，早啼残、窗外流莺。怕梁间，燕子归来，蹴损红英。

愔愔天气昏昏过，正枌榆社散，烽火心惊。赋到江南，谁怜萧瑟兰成。

柳绵不管华生换，尚依然、扑向帘旌。更消魂，画遍阑干，添倍凄清。
春夏两相期（寿谢令人）
蒋捷（宋代）

听深深、谢家庭馆。东风对语双燕。似说朝来，天上婺星光现。金裁花诰紫泥香，绣里藤舆红茵软。散蜡宫辉，行鳞厨品，至今人羡。

西湖万柳如线。料月仙当此，小停飙辇。付与长年，教见海心波浅。萦云玉佩五侯门，洗雪华桐三春苑。慢拍调莺，急鼓催鸾，翠阴生院。
吴歌
曹勋（宋代）

水满长洲月满楼，姑苏台榭锁深秋。
君王不见春花老，响靸廊中胜游。
南梁行（和二十二兄）
李德裕（唐代）

江南郁郁春草长，悠悠汉水浮清光。杂英飞尽空和景，

绿杨阴重官舍静。此时醉客纵横书，公言可荐承明庐。

青天诏下宠光至，颁籍金闺征石渠。重归山路烟岚隔，

巫山未深晚花折。涧底红光夺目燃，摇风有毒愁行客。

杜鹃啼咽花亦殷，声悲绝艳连空山。斜阳瞥映浅深树，

云雨翻迷崖谷间。山鸡锦质矜毛羽，透竹穿萝命俦侣。

乔木幽谷上下同，雄雌不异飞栖处。望秦峰迥过商颜，

浪叠云堆万簇山。行尽杳冥青嶂外，九重钟漏紫云间。

元和列侍明光殿，谏草初焚市朝变。北阙趋臣半隙尘，

南梁笑客皆飞霰。追思感叹却昏迷，霜鬓愁吟到晓鸡。

故园岁深开断简，秋堂月晓掩遗袿.呜呜晓角霞辉粲，

抚剑当楹一长叹。刍狗无由学圣贤，空持感激终昏旦。
句
俞文豹（宋代）

脚根须管虚中实，眼界当於窄处宽。
蓬莱阁
喻良能（宋代）

绝知蓬岛异尘寰，弱水相望万里间。
争似卧龙云际阁，不劳跨海即鳌山。
次石阡晓发新添韵
周瑛（明代）

山脊如铓半插空，西南道路此时通。汲书王会今初见，周礼职方旧不同。

目送孤云天际白，手遮初日马头红。宦情羁思相催促，因笑浮生太遽匆。
静思院上元日二首 其一
洪炎（宋代）

麻姑山换越王山，忆昨下元今上元。老去休惊长客寓，春来不拟问田园。

畏途豺虎中原近，挟日风云四海昏。梦绕潇湘无落处，凭谁楚些与招魂。
褚主簿宅会毕庶子钱员外郎使君（一作韩翃诗）
张继（唐代）

开瓮腊酒熟，主人心赏同。斜阳疏竹上，残雪乱山中。

更喜宣城印，朝廷与谢公。
复斋
史肃（金朝）

居士年来一复斋，驯庭鸟雀绝惊猜。雨添窗下砚池满，风揭床头书卷开。

身似卧轮无伎俩，心如明镜不尘埃。纷纷宠辱人间世，付与浮云任去来。
导引·皇家盛事
佚名（宋代）

皇家盛事，三殿庆重重。圣主极推崇。瑶编宝列相辉映，归美意何穷。钧韶九奏度春风。彩仗焕仪容。欢声和气弥寰宇，皇寿与天同。
瑰材枕箴
张纮（两汉）

彧彧其文，馥馥其芬。出自幽阻，升于毡茵。允瑰允丽，惟淑惟珍。

安安文枕，贰彼弁冠。冠御于昼，枕式于昏。代作充用，荣巳宁身。

兴寝有节，适性和神。
鸟啼
陆游（宋代）

野人无历日，鸟啼知四时：二月闻子规，春耕不可迟；三月闻黄鹂，幼妇闵蚕饥；四月鸣布谷，家家蚕上簇；五月鸣鸦舅，苗稚忧草茂。
人言农家苦，望晴复望雨；乐处谁得知？生不识官府。
葛衫麦饭有即休，湖桥小市酒如油。
夜夜扶归常烂醉，不怕行逢灞陵尉。
偃松
释道章（宋代）

得地久蟠踞，参天多晦冥。
月通深夜白，雪压岁寒青。
独拥虬腰大，疑闻雨甲腥。
深根动坤轴，萧瑟挂疏星。
送孔巢父赴河南军（一作刘长卿诗）
皇甫冉（唐代）

江城相送阻烟波，况复新秋一雁过。闻道全师征北虏，

更言诸将会南河。边心杳杳乡人绝，塞草青青战马多。

共许陈琳工奏记，知君名宦未蹉跎。
赋赠容贞子因怀其先君旧约
黄公辅（明代）

久负登临屐，到来意豁然。池浮林影渺，山逗翠岚连。

笑语青天外，閒情古木前。回思畴昔约，翘首白云巅。
题衡岳奇游卷赠何生于逵
湛若水（明代）

吾闻衡岳有五峰，十年磊磈吾胸中。去春春风送我游，梯上云雨迷行踪。

回车神游十一拍，一拍缥缈鞭苍龙。何生仙骨何神通，先我飞锡驻祝融。

祝融君须我问讯，朱明小憩待秋风。何生毛骨本仙侣，许执几杖还相从，吾将拉子游无穷。
送王令泉武库出守永州
龚勉（明代）

仙郎戎政擅才名，简命熊幡向楚城。车骑旧瞻司马节，襜帷新识使君旌。

九嶷南接湘江远，五岭东连粤路平。遥想行春风日好，瘴烟消尽百花明。
用与可韵为湖亭杂兴十首 其四
吕陶（宋代）

楼外四垂晴霭，帘前一饷清风。更倚危栏北望，岷山半出云中。
句
陈辅（宋代）

渌水桥边驻短篷。
买花诗
赵鼎臣（宋代）

老觉欢娱少，愁惊岁月频。能消几日醉，又过一年春。

陌上枝枝好，钗头种种新。买归持博笑，贡自可怜人。
鄂渚和章同年元荣邓教授友友微字韵
彭龟年（宋代）

世情如水与天违，谁识春从岳麓归。
衮衮源流知有自，纷纷华鄂看相辉。
今人得似古时少，我拙从教俗子非。
且倒一樽寻乐事，奇章台上晚风微。
谢陈紫薇致香粳一再宠和仍次韵 其一
释居简（宋代）

精琼老瓦汰沉沙，蜂掠残零晚未衙。功谢囊中餐玉法，钵分天未演纶家。

蔓虽引去徐留蒂，鞭欲行来嫩挑芽。野蔌众多烦饤饾，敢从一箸万钱誇。
可自怡轩
董纪（明代）

终日开轩得自怡，白云堪玩不堪持。近疑有路梯天处，閒爱无心出岫时。

风引度墙阴覆屋，雨来沾席意催诗。红尘车马方驰逐，我亦浑忘拄颊疲。
九日同诸公登涵元塔四首塔之七层　初峻工于是日 其三
郭之奇（明代）

去天三百似依稀，云构中霄始合围。真气盘空龙象喜，文光首出斗牛依。

烟峰下上随登降，倒景苍茫在指挥。久立萧然群动息，因高独使万殊归。
出都二首·其二
元好问（金朝）

历历兴亡败局棋，登临疑梦复疑非。
断霞落日天无尽，老树遗疑秋更悲。
沧海忽惊龙穴露，广寒犹想凤笙归。
从教尽刬琼华了，留在西山尽泪垂。

寿宁宫有琼华岛，绝顶广寒殿，近为黄冠者所撤。(作者自注)
陈镇江生辰
陈棣（宋代）

着物薰然一气和，温温眉宇得春多。
腰黄眼赤浑閒事，柳绿花红奈乐何。
旧事几经铜狄话，佳词惯听雪儿歌。
一杯何以为公寿，愿借长江万里波。
武夷山
张至龙（宋代）

九折沧江转苇航，花间流水自宫商。
岩开天线登无路，殿鏁仟金拜有光。
曝背龟从平石上，避人猴向险枝藏。
断桥盍有重红日，狂欲乘风扣魏王。
赠峡山清伦师
释简长（宋代）

褰衣汲灵水，混涤巾履尘。
烟霭霁杉竹，澄凝此心神。
高僧洒真雨，泽彼寒草春。
华月寫空印，清霜肃斋身。
犹言振金策，归作耶溪邻。
送仙游知县许延评
李觏（宋代）

策名曾未几，奋迅出埃尘。陋巷潜心久，亨衢得意新。

君恩方责报，民业近多贫。莫学悠悠者，谋身不为人。
中书偶成
王安石（宋代）

忽忽余年往，茫茫不自知。
殷懃照清浅，邂逅见衰迟。
辅世无贤业，容身有圣时。
归欤今可矣，何以长人为。
乞假归题候馆
薛能（唐代）

仆带雕弓马似飞，老莱衣上著戎衣。

邮亭不暇吟山水，塞外经年皆未归。
和张王臣郊游韵三首
廖行之（宋代）

秀句清圆掩百家，锦心幽思定餐霞。
凤骚谁敢闚严律，诵数惟应满洛叉。
已有文名肩杜曲，却怜覉旅赋彭衙。
自嗟下里陪高唱，羞说花时鼓子花。
五羊城遇张顺论旧有怀 其二
王称（宋代）

握手京华道，相看又几年。宦情从淡泊，乡思共依然。

沧海浮空远，孤城落日边。斗槎如可借，同觅阆壶仙。
题普陀寺壁用丁孝子鹤年韵 其二
曹文汉（清代）

独立盘陀思悄然，沧桑陵谷几推迁。君能负骨归千里，我亦伤心到隔年。

龛赭潮回东极地，鲲鹏路接北溟天。同来此处传高士，遗墨纱笼句欲仙。
雨中独坐有怀荥阳道中用寄潜斋夜坐韵
杨基（明代）

山色秋光澹绕斋，雨声虫响互悲哀。
清尊怜我攻愁去，白发欺悲送老来。
江柳净无余叶在，渚莲迟有一花开。
马蹄却忆成皋路，野烧西风满面埃。
黄升卿送棕鞋
张孝祥（宋代）

编棕织蒲绳作底，轻凉坚密稳称趾。帝庭无复梦丝絇，上客还同贶珠履。

我家江南山水窟，日日行山劳屐齿。感君投赠欲别时，布袜青鞋从此始。

亨衢知子方著脚，直上云霄三万里。泰阶历尽却归来，赤舄一双应几几。
送李推官谪湖南
章敞（明代）

玉陛朝承明主恩，扁舟八月下荆门。
断烟斜日荒山路，野水寒鸦独树村。
江浦潮声天外远，衡阳秋色望中昏。
鹧鸪声里湘江暮，莫赋《离骚》恐断魂。
清华夜坐
释斯植（宋代）

开尽黄花满短篱，静听隣屋夜敲碁。
清华池上三更月，僧在松边未有诗。
围棋即事呈夫君
余玉馨（明代）

重围或是兴王地，一子能当生死关。到得功成无着处，机心用尽不如闲。
登岘首阻雨 其四
杨时（宋代）

庭前古木已经秋，天外行云暝不收。倚杖却寻山下路，一川风雨湿征辀。
试院夜坐
吕本中（宋代）

急雨翻灯夜不眠，小床攲侧似乘船。平生万事不如意，病后一身私自怜。

海中神仙渺茫里，方外酒徒憔悴边。本自无心觅馀地，问公何苦爱逃禅。
和济叔兄书斋言志 其二
彭汝砺（宋代）

常因多病泣途穷，性命于今亦少通。贵贱固宜常厥德，死生岂足动吾中。

游心自有诗书学，扶病须凭药石功。否剥亦留归泰复，天时安得久屯蒙。
途中立春寄杨郇伯
窦常（唐代）

浪迹终年客，惊心此地春。风前独去马，泽畔耦耕人。

老大交情重，悲凉外物亲。子云今在宅，应见柳条新。
高座寺
曾极（宋代）

石子冈前高座寺，犊车曾向此徘徊。
清谈未解倾人国，更引番僧度海来。
晚秋风雨
张嵲（宋代）

满目萧萧云气流，芭蕉梧叶共飕飗。
松门尽日无来客，独与疏篁傲晚秋。
唁菊
张嵲（宋代）

中秋是处已扬芳，篱下朝来欲破黄。
赖得雨荒兼早没，却能应候作重阳。
偈颂二百零五首
释正觉（宋代）

诸见若尽，慎勿追寻。
才有是非，纷然失心。
书二客论呈李君锡学士
梅尧臣（宋代）

我慕杜挺之，磊落高世谈。
又爱王平甫，才雄天马骖。
二人相议王，最重李淮南。
逶迤文馆彦，委曲部政谙。
能苏煮海民，变使供租甘。
虽持使者权，不作自裹蚕。
谆谆无威慠，雍雍激廉贪。
书戒易满人，纵愚须起惭。
酬袁守方秋崖遗宝带桥诗以顾我老非题柱客知君材是济川功为韵十四首 其四
包恢（宋代）

江湖道四达，坎险横危机。一旦席上遇，惠大政岂非。
满江红·翠幕深庭
吴文英（宋代）

翠幕深庭，露红晚、闲花自发。春不断、亭台成趣，翠阴蒙密。紫燕雏飞帘额静，金鳞影转池心阔。有花香、竹色赋闲情，供吟笔。
闲问字，评风月。时载酒，调冰雪。似初秋入夜，浅凉欺葛。人境不教车马近，醉乡莫放笙歌歇。倩双成、一曲紫云回，红莲折。
太史萧宗乐半间园八咏
杨慎（明代）

诏许归蓬荜，性本爱丘山。临水知鱼乐，披林共鸟閒。

劳劳车盖影，渺渺隔重关。
和白鹤亭送无凡上人结茅盘山原韵 其二
戴亨（清代）

性空虽不昧，尘海亦徒然。撒手名山去，归心古佛前。

岭猿清妙悟，松月静安禅。回首泥涂界，人天隔幻烟。
酬王伯虎
王安石（宋代）

吾闻人之初，好恶尚无朕。
帝与凿耳目，贤愚遂殊品。
尔来百千年，转化薄愈甚。
父翁相贩卖，浮诈谁能审。
睢盱猴缨冠，狼籍鼠穴寝。
沧海恐值到，谁论鱼鳖淰。
鴞声虽云恶，革去在食葚。
嗟谁职教化，独使此风稔。
恬观不知救，坐费太官廪。
予生少而戆，好古乃天禀。
念此俗衰坏，何尝敢安枕。
有时不能平，悲吒失食饮。
唯子同我病，亦或涕沾衽。
谓予可告语，密以诗来谂。
烂然辞满纸，秋水濯新锦。
穷观何拳拳，静念复凛凛。
贱贫欲救世，无宁犹拾渖。
说穷且版筑，尹咄唯烹饪。
逢时岂遽废，避俗聊须噤。
徂年幸未暮，此意可勤恁。
偈二首
释倚遇（宋代）

法昌今日开炉，行脚僧无一个。
唯有十八高人，缄口围炉打坐。
不是规矩严难，免见诸人话堕。
直饶口似秤鎚，未免灯笼勘破。
不知道绝功勋，妄自修因证果。
罗价卿母李氏挽诗
杨万里（宋代）

孝岂天无报，慈如古所称。
百年得偕老，二子看同升。
未拜鸾回纸，先虚绣蹙藤。
他时颖考叔，清泪落君羹。
和梁签判颍州西湖十三题·野翠堂
苏颂（宋代）

郊原西与莽苍连，隔岸人家小径穿。
满目风光杳无际，柳如山色草如烟。
寄张太乙张时留江浙
危素（元代）

我曾身着芙蓉裳，笞麟游遍蓬莱乡。蓬莱仙人留我住，醉枕大石歌瑶章。

高秋及上麈湖顶，下頫八极天茫茫。石林风烟白日静，但有灏气如飞霜。

张君独乘紫凤凰，我得霞佩骖翱翔。星官下谒奏广乐，众客燕集翻琼浆。

曾楼高空不得寝，神飙夜撼金琳琅。归来云林闭户坐，忽忆旧事心飞扬。

窃闻三月之初吉，飞车直过东海傍。莫从故乡叹禾黍，定驾大舶穷扶桑。

浙山迢迢浙水长，何由寄赠双明珰。
杂兴
方一夔（宋代）

南枝憔悴北枝荣，转眼浮华迹已陈。昨梦已空巫峡雨，昔游曾记武陵春。

浮生一日复一日，世事后人哀后人。两鬓欲霜行脚倦，悠悠无计谢风尘。
颂古
释道颜（宋代）

一道如弦直，心亲手更亲。
箭穿红日影，方是射雕人。
和方虚谷上南行十二首 其七 过牛矢岭
陈栎（元代）

坡觅牛矢路，公渡牛矢岭。遂令污秽地，居然化清境。

令代曹子方，陈三延癞颈。何时蹑吾履，迢迢山路永。
颂证道歌·证道歌
释印肃（宋代）

闻说如来顿教门，便将毒药与他吞。
老胡被折当门龄，任彼魔多体自存。
三衢登舟午睡
杨万里（宋代）

午思昏昏不肯醒，倦投竹枕睡难成。
晓然有梦疑非梦，听得人声及水声。
出北门记所见二首
赵蕃（宋代）

我行舒州来，触目叹荒棘。
今经北门道，麻麦殊翳密。
乃知人力愆，地固有遗殖。
安得遍厥耕，疲羸当少息。
六月六日步过白莲峰眠食尽日而回
张雨（元代）

沥沥阶除走暗泉，入厨新溜动厨烟。早来燕坐斋中饭，梦在山光寺里眠。

石脚尽盘千个竹，树头未动一声蝉。此中长日谁为伴？海岳庵诗在枕边。
鹭鸶
裴说（唐代）

秋江清浅时，鱼过亦频窥。却为分明极，翻成所得迟。

浴偎红日色，栖压碧芦枝。会共鹓同侣，翱翔应可期。
题庶子张鹏翀所进日长山静便面即用其韵 其一
弘历（清代）

绘苑曾闻纪董祥，诗筌画构可参详。定知寂寞长安舍，素绢笺麻足几箱。
寄题剡竺贯之书堂
陈著（宋代）

一片心田种善根，粲为枝叶儿孙。
人从今日封培去，百世金庭好石门。
二月初十日自荻浦绝湖三首
赵蕃（宋代）

二月风涛壮，扁舟性命轻。
白头高浪接，青眼远山横。
客子空怀怖，渔家自乐生。
须渠一杯酒，助我五言城。
长韵示阿柄杓
曾丰（宋代）

遭罹意外罢微官，更被归途瘴见奸。仆从阽危谙遣鬼，妻孥濒死谢还丹。

回头海表山如许，屈指江西路若干。先遣一书报儿辈，吾其老矣幸平安。
自赋催妆诗
陈峤（唐代）

彭祖尚闻年八百，陈郎犹是小孩儿。
次韵林芳叔夜雨立春二首
陈著（宋代）

官府年头事，山中知未知。
更新夏正朔，依旧汉威仪。
病脚春扶起，归心雨压迟。
东家未吾厌，饱饭细论诗。
阊门行送胡子远著作守汉川
范成大（宋代）

前年送君朝明光，今年送君还故乡。
锦官楼上一樽酒，万里阊门折杨柳。
吴波沄沄蜀山苍，人生行路如许长。
相逢相送鬓如雪，人生能禁几离别。
房湖风月开春台，石湖水云归去来。
西棹东帆君未了，相逢还向阊门道。
句
张嵲（宋代）

此堂纵逐人俱废，亦有阳冰篆字存。
鬅诗感慨颇深犹吾鬅日之言也明日读而悔之乃复作此然亦未能超然物外也
陆游（宋代）

身世今如一老僧，病馀残发雪鬅鬙。湖桑埭下渔舟雨，道树山鬅野店灯。

涧水潺湲供洗钵，松风萧飒入行縢。世人欲觅何由得，觌面相逢唤不应。
玉山朱文龙有遗经林野二处赵昌甫程德夫皆有
陈文蔚（宋代）

有人抱幽真，偏适林野趣。
要之等喧寂，乃是安心处。
九日寄维扬刘明仲
贺铸（宋代）

扬舲瓜步背瓜洲，底处孤亭是玉钓。
蜡烛有心啼别夜，布帆无玉到南州。
黄华嘉节与何事，白发故人分取愁。
赖有沧江知客恨，长年西北望京流。
次韵凌义山二首
杨公远（宋代）

自怜老境渐侵寻，检点头颅雪旋深。
无酒浇愁还独啸，有时得句但长吟。
一天月色涵秋意，四壁蛩声恼客心。
好是夜凉清似水，萧萧风度古松林。
偈七首
释法泉（宋代）

要去不得去，要往不得往。
打破大散关，脱却娘生绔。
送宋廷俞还长洲
查为仁（清代）

昔我梦江南，如垢思栉沐。幽怀萦千缕，胜鉴觊一蹴。

沿缘涉吴萦，欢喜到童仆。天霁朗以澄，河转缭而曲。

依依接林塘，历历惬心目。言寻鹤涧流，遂憩虎阜麓。

远水畛平畴，长松荫低屋。丹枫欹岸明，黄菊绕篱簇。

登寺日未斜，陟山风颇肃。遥堞蜿蜒盘，旁塔岋嶪矗。

侧睇云唳鸿，俯瞰坂驱犊。林影散参差，盘石互磅礴。

绀殿翳龛镫，香厨具茗粥。坐深钟梵沈，吟余木叶秃。

积愿起夙疴，清游屏繁缛。送君感前尘，蜡屐定当续。
瑞州寄别陆使迁广东左使
李舜臣（明代）

西来每忆城隅别，左省初闻岭外真。倚望长天遥赐玺，叨陪往日得驱轮。

春风祖席群公出，江阁楼船几鹢新。昏见渐南星独迥，晖晖应为紫垣人。
陪祀昭陵纪事有作
赵用贤（明代）

瑶坛晴雪净春空，剑佩声沉苑路东。
霜露每勤忧圣主，貂珰无复肃斋宫。
通原燎火分宵白，拂树霓旌映晓红。
寂寞翠华谁望幸，惟余金粟鸟呼风。
初离建康 其一
吕本中（宋代）

尝忆他年出旧京，汴堤榆柳与船平。宁知此日钟山路，亦是东行第一程。
偈颂二百零五首
释正觉（宋代）

今朝腊月二十五，衲僧一曲和云门。
谁将节奏乱孔窍，不到瘢痕伤斧斤。
舌无骨，眼有筋，
方见韶阳老子能。拍拍元来浑是令，
哩鸣啰了逻鸣棱。
水仙子·次韵
张可久（元代）

蝇头老子五千言，鹤背扬州十万钱。白云两袖吟魂健，赋庄生万秋水》篇，布袍宽风月无边。名不上琼林殿，梦不到金谷园，海上神仙。
徐秘校过池上见访留五绝句 其五
韩维（宋代）

怜君此休驾，长日坐倾斜。山雨催行酒，林烟候煮茶。
雪山图为建德周廷晖赋
刘溥（明代）

我昔曾见《寒林图》，范宽妙笔天下无。
千山一白气栗冽，万木尽黑云模糊。
此图乃是谁作者？布置大抵如临摹。
比之寒林势差小，木石琐碎何其殊。
周君持来索我诗，我为品藻精与粗。
吁哉画法且勿论，且将画景相排铺。
其时严冬十二月，大雪照映如冰壶。
千岩万壑冻初合，山腰有路郁以纡。
何人马上正痴绝，冒寒不顾冰满须。
复携肴酒欲何往，不念跣行双仆夫。
茅亭孤高在绝顶，直下万仞当平湖。
风波茫茫鸟飞绝，却有渔艇行相呼。
此曹岂不畏冷冽，但苦衣食来求鱼。
世间苦乐有如此，使我不觉长嗟吁。
我从挈家来帝都，侨寓于此三月余。
北风怒号卷飞雪，厨中久矣薪无储。
乃令我仆入山去，归来满担欢妻孥。
妻孥所欢在暖热，岂知此仆寒而痡。
顷因见画感怀抱，正与此意同一涂。
诗成并以写其上，幸勿向此憎嗫嚅。
七十翁吟七言十绝 其七
方回（元代）

脍炙鲸鹏吾不佞，撮扪蚤虱尔徒劳。泰山夜半见红日，政要人生著脚高。
读龚实之参政诗
蔡戡（宋代）

耆旧频凋丧，怀人念里闾。
哦诗三叹息，废卷一嗟嘘。
造膝言犹在，谋身计亦疏。
功名今已矣，英爽竟何如。
题惠山翠麓亭
苏台父（宋代）

山势丛丛向北盘，高僧平日为开轩。莫嫌长有车马到，真爱都无鸟雀喧。

剩长松篁留日脚，少移桃杏破云根。十年往返未曾厌，煮茗尝泉到酒樽。
贺恕斋除兵部侍郎
释道璨（宋代）

面无老色气精明，南海归来住未成。不道山中无宰相，要从恕上做功名。

云屯万骑西风急，月浸三更夜柝清。谋国定知有长算，胡雏不树向南旌。
忆秦娥·娇滴滴
吴潜（宋代）

娇滴滴。婵娟影里曾横笛。
曾横笛。一声肠断，一番愁织。

隔墙频听无消息。龙吟海底难重觅。
难重觅。梅花残了，杏花消得。
夜行船（送张希舜归南城）
赵长卿（宋代）

绿盖红幢笼碧水。鱼跳处、浪痕匀碎。惜别殷勤，留连无计，歌声匀、泪和柔脆。

一叶扁舟烟浪里。曲滩头、此情无际。窈窕眉山，暮霞红处，雨云想、翠峰十二。
有感 其二
蔡戡（宋代）

仕路驱驰老不堪，自怜踪迹遍东南。人间失意常八九，海内同心无二三。

蝴蝶梦中心自适，蜗牛角上战方酣。要知世事皆虚幻，且向禅林更饱参。
半云亭
释慧显（明代）

寂寞山中久悟禅，无声花雨湿经筵。忽闻松鹤云间唳，天满蟾光午夜圆。
立春
孔平仲（宋代）

春风不择地，亦到海边城。衮衮衣冠会，喧喧鼓吹迎。

为牛一何苦，举世尽相争。旅客心偏静，停杯想耦耕。
挽江源张宽儒承事词
李新（宋代）

善颂堂下几生刍，{左牛右羊}{左牛右可}墓西千辆车。
邑人清泪堕不已，食客行歌悲有余。
家法新增小戴礼，生涯半用计然书。
平生阴德知多少，势等岷峨报亦徐。
姚参政挽诗二首 其二
洪适（宋代）

晋昼光三接，霜台肃纪纲。栽培指佞草，重叠上书囊。

笔橐留施设，钧枢忆赞襄。伤心左溪路，松桧已成行。
赠善欢禅师
刘弇（宋代）

劫尘吹冥冥，人乃万物一。流浪苦趣中，奚啻燋豕虱。

爰有勇猛子，间以捷胫出。一念得西證，兹谓能事毕。

谁其秀开士，欢也早奇崛。亲更药病师，熟寐惊孤叱。

祖关决重键，法肆躏通术。颜颜空王臣，排嶂方山屹。

又如富儿曹，百宝烂私室。况有清整姿，宛是青田匹。

忆昨螺水曲，冁然契微密。眉宇殊津津，襟期洞无窒。

诗成泣神奸，濉涣涌新帙。长驱笔阵闲，坐讽秋蛩唧。

萧条昼公后，微子吾几失。方期汗漫游，怅别念兹日。

孤云尔锡驻，过鸟吾帆疾。聊作鱼相忘，无多嗤蚌鹬。
王屋高送王屋知县孙秘丞
梅尧臣（宋代）

王屋山高无猿猱，下有黄河水滔滔。
天坛半夜见海白，光动古邑鸡先嗥。
鸡先嗥，绝吠獒，岩居林栖吏莫搔。
山肤有时得虞猎，不比彘肉烹连毛。
闻君今去将效陶，县前种柳芟蓬蒿。
不问公田问民俗，民安事简教儿曹。
河南太守喜恺悌，如此可以无厌劳。
登福山遇僧偶出二首 其一
黄清老（元代）

欲叩禅关未有诗，满山空翠湿人衣。竹间倚杖到西日，试问白云归未归。
杨惠之塑维摩像
苏辙（宋代）

金粟如来瘦如腊，坐上文殊秋月圆。
法门论极两相可，言语不复相通传。
至人养心遗四体，瘦不为病肥非妍。
谁人好道塑遗像，鲐皮束骨筋扶咽。
兀然隐几心已灭，形如病鹤竦两肩。
骨节支离体疏缓，两目视物犹炯然。
长嗟灵运不知道，强翦美须插两颧。
彼人视身若枯木，割去右臂非所患。
何况塑画已身外，岂必夺尔庸自全。
真人遗意世莫识，时有游僧施钵钱。
泰安道中望岳
俞鸿渐（清代）

朝来晴翠扑征鞍，泰岱崚嶒耸万盘。五等秩斑侯伯上，四围山作子孙看。

云光缭白晴疑雪，石气飞青夏亦寒。惜未笋舆烦地主，碧霞宫里倚栏杆。
次韵李彦达客舍秋怀
张纲（宋代）

落日孤村静，凄风一笛秋。寸心灰欲死，双鬓雪添愁。

未报中原复，应烦肉食谋。独惭苏季子，计拙敝貂裘。
应世
章志宗（明代）

新营茅屋两三间，不着丹青也好看。翠竹黄花閒里玩，高山流好静中弹。

几回大醉非干酒，一任閒眠总是丹。万虑不侵心自乐，数声啼鸟韵林端。
次韵十绝·染须
楼钥（宋代）

染须欲学少年时，笑杀当年荣启期。
公道世间惟此耳，年来犹幸不相欺。
春日独酌十首 其十
郭祥正（宋代）

海棠微雨湿，枝上残红泣。山鸟啼向人，春光一何急。

浊酒注我肠，免使新愁入。却欲买扁舟，渔竿荷蓑笠。
秋日游飞来寺次东坡韵
王缜（明代）

混沌初开辟，天河透此湾。峡静翠含滴，岩幽花放颜。

我来登绝顶，醉抱明月还。秋色浓留客，松涛夜拍关。

云横天作盖，叶落风满山。不问今来古，疑非人世间。

阴晴归定罄，泉石动仙环。朝暮行云雨，无人识鬓鬟。
谩成
王安石（宋代）

清时无路取封侯，病卧牛衣已数秋。
日月不胶时易失，感今怀昔使人愁。
宫词 其五十三
赵佶（宋代）

阁门双辟约人还，后苑芳菲一望间。台榭参差春更好，瑶津绕岸耸眉山。
听宇昭师琴
释行肇（宋代）

遥空雨初霁，深径蝉未鸣。
忽品文王弦，若听宣尼声。
月色半峰出，秋光四簷清。
韵断意转冥，尘心若为情。
村居
华岳（宋代）

莫怪村居僻，村居亦可嘉。
仆羸腰带艾，婢傅鬓簪花。
歌罢蛙催乐，酒阑蜂报衙。
门前少车马，惭愧五侯家。
丙申携客自康王观东北行十里观谷帘泉
魏了翁（宋代）

正喜昔闻今见之，泉称第一更何疑。
此心好乐先为主，但见忠谋皆我欺。
绝句六十四首 其五十七
张伯端（宋代）

三才相盗食其时，此是神仙道德机。万化既安诸虑息，百骸俱理證无为。
与中之再登揽湘楼
张家矩（清代）

乞得间身暂故乡，菜佣驵侩溷何妨。洲浮烟树横官渡，帆带晴何下碧湘。

老去山川浑梦寐，秋深风日足清狂。茶瓜急忆登楼别，粤秀吴趋道共长。
紫霄观
陈宗礼（宋代）

平陂复峻坂，曲折劳攀跻。
中道忽孤绝，恍然遇安期。
授以度世术，呼吸随风飞。
长跪受隐文，三复叹且疑。
变化岂不神，勾谲莫予期。
回鞭指故山，从此问所归。
送程传叟
叶适（宋代）

茂苑台高春日明，君颜如花杨柳青。
萧条别离风雨外，杨柳自青君貌改。
谁知仰天愬天公，三辰五星在心中。
老作海头新生簿，蜃气错杂迷西东。
去年无禾虽种菽，乞命只指今年熟。
家人未可便喜欢，少待上司催结局。
闻吴维新写正览已毕作诗迎之
唐桂芳（明代）

吴郎久不见，怅望隔江村。辛苦头将白，编摩眼易昏。

蕉心含雨润，柿叶缬霜繁。智永瞠诸后，羲之本一门。

未应梁上得，偏向枕中存。点磔临池黑，戈波漏屋痕。

萦萦蛛结网，袅袅茧缫盆。白练书裙好，黄麻草诏尊。

首濡无醉魄，笔谏有忠魂。安得三千幅，烦君恣意翻。
紫玉台
释今帾（明代）

相陪龙象上高台，下界群峦拱上台。红日背山移午食，白云沈上冷苍苔。

几家城郭千山外，一镜江河万派回。读罢残碑馀夕照，隔林猿鹤自成哀。
凌敲台呈同游李察推
郭祥正（宋代）

腊月欲尽春风来，壮士寻春上高台。金乌慢飞光徘徊，照散冰高天地开。

梅花披香柳烟袅，狂杀钱塘苏小小。玉箫金笛鸣高楼，怅望传书落青鸟。

吾曹强饮三百杯，老去功名安在哉。欲驾飞鱼入东海，王母为我倾金罍。

莲华变碧蟠桃熟，仙家四时应不速。醉来拍手乘紫烟，游遍洞天三十六。

高歌杳渺春风里，我怀清澈西江水。腐儒往往咍吾狂，犹幸扬雄作知已。

脱君身上蜀锦袍，解我腰下并州刀。更沽美酒共君饮，不负今朝春思豪。
东平宪王苍
徐钧（宋代）

重修礼乐佐文明，乐善终能保令名。
两汉贤王谁与并，河间以后便东平。
清远道中答胡佥宪
欧大任（明代）

结束事行役，风霜易白头。望乡同海雁，浪迹似沙鸥。

岐路频搔首，江山一倚楼。欲裁王粲赋，幸托李膺舟。

北上初辞粤，西归已梦周。本非游说客，空愧黑貂裘。
上丞相寿
戴栩（宋代）

人统开璿历，台符焕紫躔。
数如环复始，天与寿无边。
麟阁精神异，龙舆宠数专。
先朝称旧弼，潞国最长年。
辽币犹增遣，河流未肯旋。
争如今日盛，独致太平全。
青社归传檄，阴山息控弦。
堤成江势却，疆辟稻畦连。
燮理功何钜，勤劳意自便。
寒分编户粟，雪赐羽林钱。
吉日登符宝，中天敞栋梴。
九重申骏命，一德共蝉联。
吾道今隆矣，人文益粲然。
来归褒衍圣，访后续伊川。
美绩随时现，神谋应物圆。
基扶周鼎晏，色补舜衣妍。
独立观昭旷，中持斡化权。
通融文共武，菹压党兼偏。
位乃昭文右，功惟尚父先。
福流寰海遍，谦守此心坚。
卦象黄裳繇，诗家绿竹篇。
流传皆琬琰，赓颂几歌弦。
峻极极龄际，中和二日前。
沙堤春骀荡，凤沼晓澄鲜。
绮席纷才俊，瑶台映列仙。
一经韦继汉，百两姞妇燕。
贱子叨卑钥，清晨染贺笺。
所惭恩似海，安得笔如椽。
举目看霖润，褆身拟化甄。
原同松与石，洁操在平泉。
见李介庵卷因念其为人赋此诗
杭淮（明代）

濯濯杨柳枝，开花大江堤。转盼春风颠，飘泊岸东西。

美人隔江水，谁当共襟期。临流和渔歌，褰裳掇江蓠。

思之不可即，仰视白日驰。玄发日以变，夕惕恒自持。

愿将青青柏，遗君长相思。
游崆峒山(1) 其二
岳正（明代）

扪薜攀萝捷似猱，上方能到敢辞劳。象王世界三千大，鹏背扶摇九万高。

露气依稀成沆瀣，泉声宛转奏琅璈。凭高不尽登临兴，怅望东南学舜号。
学舍直归晚霁三首
宋祁（宋代）

密雾披层宙，浓云霁四溟。
乱流初潄玉，红日不藏萍。
万叶张晴幄，千山卓翠屏。
无烦事铙吹，蛙响自堪听。
杂赋
陆游（宋代）

孤学违流俗，危机历畏途。
逢人增戃怳，看镜失肤腴。
闭户书围坐，移灯影向隅。
空懹四方志，泯默死东吴。
登万象楼和计次阳韵
魏了翁（宋代）

尘缨羁我身，对景慵着语。
青山唤倚栏，壮气临颍汝。
曾云卷油幕，万岭眇烟缕。
酒阑一横笛，楼前叶自雨。
新秋往来湖山间
陆游（宋代）

会稽山下樵风溪，翠屏倒影青玻璃，尤奇峭壁立千仞，行子欲玻无阶梯。
商山坐看紫芝老，武陵无奈桃花迷。
人间得意妄自喜，一哄怜汝真醯鸡！
舂山草堂感怀 其十六
屈大均（明代）

几欲从军旅，其如白发人。有家难委弟，无策可娱亲。

作士诗书贱，为农陇亩贫。终然将七尺，去作玉关尘。
和道卿舍人奉祠太一斋宫
宋祁（宋代）

尘氛不可到，深注五城楼。
素瑟少今韵，仙春无俗秋。
晨杯三秀洁，夜檠九光流。
顺报通霄极，纷纶瑞福遒。
宿江叟岛居
张乔（唐代）

一家烟岛隈，竹里夜窗开。数派分潮去，千樯聚月来。

石楼云断续，涧渚雁徘徊。了得平生志，还归筑钓台。
戊午春帖子
姜夔（宋代）

晴窗日日拟雕虫，惆怅明时不易逢。
二十五弦人不识，淡黄杨柳舞春风。
无家别
杜甫（唐代）

寂寞天宝后，园庐但蒿藜。我里百余家，世乱各东西。
存者无消息，死者为尘泥。贱子因阵败，归来寻旧蹊。
久行见空巷，日瘦气惨凄，但对狐与狸，竖毛怒我啼。
四邻何所有，一二老寡妻。宿鸟恋本枝，安辞且穷栖。
方春独荷锄，日暮还灌畦。县吏知我至，召令习鼓鞞。
虽从本州役，内顾无所携。近行止一身，远去终转迷。
家乡既荡尽，远近理亦齐。永痛长病母，五年委沟溪。
生我不得力，终身两酸嘶。人生无家别，何以为蒸黎。
送杨荔裳中书 其二
黄金台（清代）

蓬婆城外月弯弯，陟屺行人望早还。原上脊令沙上雁，作书先报贺兰山。
问华起龙工部
王世贞（明代）

生今杜门处，春草故人疏。罢读考工记，俱称行秘书。

毋云计左矣，吾亦赋归欤。见说君山色，萧条宦兴如。
庆清朝·节过重三
佚名（宋代）

节过重三，日逢四六，真贤应昴初生。元来鼻祖，降瑞应长庚。今喜重逢旧事，固宜依旧复青毡。果然是、双雕一箭，雁塔书名。大器也须小试，鸾凤暂栖，荆棘若为荣。从容钜竹双松，足畅吟情。行种河阳桃李，即飞诏、入厕朝绅。从兹看、箕星上应，南极长明。
九日陪张南川饮芹斋所用小杜登齐山韵
夏鍭（明代）

盆菊移来自竹扉，满堂凉露晚香微。疏枝九日开将遍，短发西风咏不归。

浊酒只输陶靖节，清诗还忆谢玄晖。品题此夕风花手，谁与南州问绿衣。
野步
朱松（宋代）

悲歌厌听久无襦，倦客翻嫌出有车。杖策岸巾山下路，百钱聊欲饮樵夫。
高阳台
张纶英（清代）

春梦惊回，槐阴尽捲，阑前暗斗深秋。雨细风疏，廿番花信皆休。

丛残已分同芳草，仗轻云、扶上琼楼。最堪怜、浅笑轻颦，还抱新愁。

东皇应是嫌幽独，怅霜天寥迥，秾艳都收。容我清狂，一般顾影篱头。

闲情陶令常相忆，叹江梅、沉梦汀洲。好凭他、丹桂清芬，伴我忘忧。
点绛唇 送女
杨澈（清代）

绕藤依依，晨昏举止相携伴。欢容笑眼。解我愁怀半。

一旦轻分，握手难留恋。何时见。灯昏月暗。谁识离肠断。
陆丞相墓诗
王天性（明代）

只知蹈海毕臣忠，谁与招魂筑殡宫。英魄谅终依少帝，荒阡空自对孤峰。

胡元闰运兴亡里，丞相高名宇宙中。我欲乘槎披宿草，烟涛满目思无穷。
接贤宾
毛文锡（五代）

香鞯镂襜五色骢，值春景初融。流珠喷沫躞蹀，汗血流红。

少年公子能乘驭，金镳玉辔珑璁。为惜珊瑚鞭不下，骄生百步千踪。

信穿花，从拂柳，向九陌追风。
北风行
李白（唐代）

烛龙栖寒门，光曜犹旦开。
日月照之何不及此？惟有北风号怒天上来。
燕山雪花大如席，片片吹落轩辕台。
幽州思妇十二月，停歌罢笑双蛾摧。
倚门望行人，念君长城苦寒良可哀。
别时提剑救边去，遗此虎文金鞞靫。
中有一双白羽箭，蜘蛛结网生尘埃。
箭空在，人今战死不复回。
不忍见此物，焚之已成灰。
黄河捧土尚可塞，北风雨雪恨难裁。
宿杨干寺有先公题诗刻 其二
程敏政（明代）

联镳来过远公房，一上高楼百虑忘。坐近虚檐同听雨，匕翻宿火自添香。

上人作供时兼酒，学士谈禅欲借床。为报登临须早发，呼童乘夜理山装。
不睡四首
杨万里（宋代）

望後更深月未明，暗蛩冻得总无声。
闲心幸自清如水，万感还从不睡生。
早上过溪报谒林子长承约客回途作
虞俦（宋代）

画诺何如瑨，歌呼敢效曹。
一饥才免死，千虑亦忘劳。
酒里愁先醉，吟边句未豪。
北窗陶靖节，千载只渠高。
奉别大司空顾公二首 其二
王廷陈（明代）

弃置时将晚，疏狂性莫移。顷缘外史召，得赴尚书期。

白雪竟谁和，青云非我思。泥涂荷知己，瞻恋不能辞。
次韵宝印叔题壁二绝 其一
王十朋（宋代）

风扫园林万木残，道人眼界却宜看。北窗趺坐对松柏，人物青青俱岁寒。
寒夜闻鸽铃
姚燮（清代）

一鸽南飞斗正斜，欲催哀响作风笳。清霜万屋人都睡，听尔无愁共几家。
清明日玉津园赐宴即席
文彦博（宋代）

节应桐华始，筵开禁苑新。推恩缘旧物，如惠及陈人。

众乐闻天奏，同寅会柄臣。兰肴享丰洁，桂醑釂芳醇。

覆育需云广，涵濡湛露均。桑榆垂晚景，何路报尧仁。
杂咏
陆游（宋代）

世间万事本悠悠，自古诗人易白头。
莫羡老夫垂九十，一年添得一年愁。
忆山中梅送大声瞻军赴调
赵蕃（宋代）

江南梅蕊腊前破，忆我林园疲坐卧。
君行正过玉溪边，雪后应坐欲残朵。
君既不饮何以酬，诗成寄我无悠悠。
得意归来应不晚，雨肥红绽绿阴稠。
哭张可古
郑遨（唐代）

曾陈章疏忤昭皇，扑落西南事可伤。岂使谏臣终屈辱，

直疑天可恶忠良。生前卖卜居三蜀，死后驰名遍大唐。

谁是后来修史者，言君力死正颓纲。
菩萨蛮 回文
王庭筠（金朝）

断肠人恨馀香换。换香馀恨人肠断。尘暗锁窗春。春窗锁暗尘。
肠花檐月晓。晓月檐花肠。屏掩半山青。青山半掩屏。
示门人颂
红螺山和尚（唐代）

红螺山子近边夷，度得之流半是奚。共语问酬都不会，可怜祇解那斯祁。
答童
晁说之（宋代）

何敢爱筋力，无劳戒励重。
但当知讳字，闻说是邪中。
春晴步出东城
项安世（宋代）

山北山南草渐青，去年双鬓只星星。
春风不管游人老，又到江头白下亭。
自喜
陆游（宋代）

半生羁宦走人间，醉里心宽梦里闲。
自喜如今无一事，读书才倦即游山。
感秋六首 其二
项炯（元代）

刘项龙虎争，遗民尽疮痏。故掾入收律，诸将醉斫柱。

四老亦强出，两生终不起。三王盛礼乐，竟为吕政燬。

乌乎百代下，汲汲岂无意。
武夷精舍杂咏 钓矶
朱熹（宋代）

削成苍石棱，倒影寒潭碧。永日静垂竿，兹心竟谁识。
社日
薛季宣（宋代）

年去年来春复秋，田丰土谷浪言酬。败家谑善崔文纪，宰社均无曲逆侯。

灯烛灵坛三告祀，燕鸿边塞两淹留。不须饮福倾樽酒，聋过今生方始休。
题钓台
张保雝（宋代）

汉包六合纲英豪，一箇冥鸿惜羽毛。
世祖功臣三十二，云台何似钓台高。
咏芍药为渟澜侄作二首 其二
徐元钺（清代）

一杯婪尾殿春残，百宝栏前捧玉盘。客为主人歌踏臂，花名冠子劝加餐。

由他品到扬州丽，未许诗从洛社看。手叠吟笺檐下坐，几回戛玉韵琅玕。
禹穴
钱公辅（宋代）

一朵云根压众岚，古传深坎自天錾。
藏书未必先王事，好怪惟闻太史探。
洞府閒来何寂寞，龙髯垂处认{上髟下监}鬖。
近岩更剖知章字，谩识奇踪意自甘。
次韵讲武城
洪适（宋代）

汉鼎三分霸业成，并吞犹未戒佳兵。故城四壁存陈迹，荒冢千年断乐声。

何必枕戈防诡计，岂容横槊窃诗名。我来吊古停车辙，垄上农人也辍耕。
述怀
崔橹（唐代）

白首成何事，无欢可替悲。空馀酒中兴，犹似少年时。
乡饮酒倡和诗
王侑（宋代）

旴江文物盛江西，有底醇风欠转移。
端藉乡贤扶世道，共修礼饮迪民彝。
厖眉华发四朝老，方领圜冠三代仪。
天理人心非外有，信乎王道不难知。
春昼睡起
陈杰（宋代）

柳影年华度，莺声午梦回。
空床静看刎，满席澹凝埃。
隐几野花落，闭门山雨来。
无人见愁绪，欢伯一樽开。
满江红（和监田驿驹父留题）
李洪（宋代）

梅雨成霖，倦永昼、暑行岩曲。爱云梢翠樾，枕谿蓬屋。轻木凌波冲卷雪，飞泉奔壑呜哀玉。羡渔翁、终岁老烟波，披蓑绿。

嗟客宦，荒松菊。颓壮志，青编竹。更长年谙尽，是非荣辱。钟鼎无心时节异，山林有味箪瓢足。感故人、於此赋归欤，思之熟。
二月一日作，赠韦七庶子
白居易（唐代）

园杏红萼坼，庭兰紫芽出。不觉春已深，今朝二月一。

去冬病疮痏，将养遵医术。今春入道场，清净依僧律。

尝闻圣贤语，所慎斋与疾。遂使爱酒人，停杯一百日。

明朝二月二，疾平斋复毕。应须挈一壶，寻花觅韦七。
和胡戢七首 其七
晁补之（宋代）

少时豪气恨沉沦，缪意诗书可庇民。长笑壮年无一事，微吟只有故人亲。
同会河阳公新造山池聊得寓目诗
庾信（南北朝）

横阶仍凿涧，对户即连峰。暗石疑藏虎，盘根似卧龙。

沙洲聚乱荻，洞口碍横松。引泉恒数派，开岩即十重。

北阁闻吹管，南邻听击钟。菊寒花正合，杯香酒绝浓。

由来魏公子，今日始相逢。
减字木兰花（寿词）
刘辰翁（宋代）

脾神喜乐。寿酒一杯胜服药。过却明朝。顶上新霜也合销。

小春三日。便觉春暄梅影出。醉把梅看。比似茱萸更耐寒。
送别诗
释智才（宋代）

镜中辞旧识，灞岸别新知。年来木应老，只为数经离。
彼美东邻子
何景明（明代）

彼美东邻子，花间白日醺。纤腰人不见，妙曲转愁闻。

舞罢空明月，歌馀尚彩云。章台杨柳树，花暮落纷纷。
寄晁元忠十首 其八
黄庭坚（宋代）

山公怀泾渭，浚冲遭鉴赏。代岂无若人，吹嘘青云上。

念君如济水，抱清伏泉壤。行潦酌尊彝，吾犹恃源往。
见张明府
释绍嵩（宋代）

声采当年陆士龙，为官古雅少人同。
柱天勋业须君了，更用文篇续国风。
叠许鹤巢韵
潘曾玮（清代）

故园西望尚烽烟，诸将争称猛著鞭。端赖汾阳回纥马，何如王浚益州船。

疾风待扫经霜箨，浩劫谁生出火莲。盼到甘泉真报捷，先看旗鼓井陉前。
晚步寄刘澂斋
张至龙（宋代）

纵横屐齿印苍苔，梦笔山高翠作堆。
日带晚光归海去，风传秋信下天来。
竹开小路通萤过，松守空巢待鹤回。
蚋瓮乾坤还自乐，何须金屋玉楼台。
琴台
李廌（宋代）

广陵散成不忍传，渊明援琴葛为弦。
乃知此乐潜圣贤，直与天地通其玄。
我兄能琴人所先，我非知音知自然。
或闻一曲山月前，轻扬如坐春水船。
逆随河源上青天，口胶不语生醴泉。
鼓舞和气如陶埏，至乐默默坐忘年。
月下笛·万里孤云
张炎（宋代）

孤游万竹山中，闲门落叶，愁思黯然，因动《黍离》之感。时寓甬东积翠山舍。

万里孤云，清游渐远，故人何处？寒窗梦里，犹记经行旧时路。连昌约略无多柳，第一是难听夜雨。漫惊回凄悄，相看烛影，拥衾谁语？
张绪归何暮？半零落依依，断桥鸥鹭。天涯倦旅，此时心事良苦。只愁重洒西州泪，问杜曲人家在否？恐翠袖正天寒，犹倚梅花那树。
戴公纶彭伯时李烟客三子先归与伍国开有开扶醉夜起送出云路村头怅然赋别
李孙宸（明代）

看山期久住山乡，怪底青山有别忙。野旷乱松作风雨，夜寒清露满衣裳。

任拚去住孤云迹，恨照分携素月光。残醉未醒天未曙，鸡声茅屋几家霜。
列子口义成
林希逸（宋代）

庄列源流本一宗，微言妙趣不妨同。但知绝迹无行地，岂羡轻身可御风。

二义乖违刘绝识，八篇参校湛何功。就中细细为分别，具眼应须许此翁。
闻蛙
陆游（宋代）

科斗忽安在，蛙声豪有余；虽成两部乐，恨失一编书。
忿怒缘何事？号呼可奈渠。
厨人不遐弃，犹得伴溪鱼。
冬日融州绝句
陈藻（宋代）

四只渔船叩板木，几家茅屋长儿孙。天寒水浅江成路，地僻人稀郭赛村。
子夜歌
董少玉（明代）

凉风吹北窗，槐阴深几许。
带露摘荷花，笑共鸳鸯语。
文宣王及其弟子赞
宋高宗（宋代）

多能鄙事，圣人曲意。
惟其知之，是以不试。
宗鲁虽友，吊必以义。
尚师嘉言，祀亦罔替。
雨晴
王嗣晖（清代）

阴雨连宵晨，萧萧洒庭屋。当轩坐晦暝，穿户多苍竹。

幽居本绝尘，洗濯益无俗。闭门不见人，横琴只我独。

临风发遐想，清绝愁中曲。吴歌日怕闻，越梦断难续。

晚来雨忽霁，晴霭横崖谷。落霞暮欲销，微阳暗墙角。

鸣鸟归亦尽，庭户犹无烛。苍茫一望中，万绪千愁触。

天地本无穷，人愿如鸿鹄。
欧阳季默以油烟墨二丸见饷各长寸许戏作小诗
苏轼（宋代）

书窗拾轻煤，佛帐扫余馥。
辛勤破千夜，收此一寸玉。
痴人畏老死，腐朽同草木。
欲将东山松，涅尽南山竹。
墨坚人苦脆，未用叹不足。
且当注虫鱼，莫草三千牍。
归阙感怀
陈尧佐（宋代）

望阙二年余，中宵梦玉除。
忽闻天上诏。乍厌海边居。
归路寻芳草，空囊载旧书。
君恩何以报，零泪落尘裾。
蒙恩复畀明道祠寄呈赵克勤吏部三首
刘克庄（宋代）

柱史荒坛仅有名，可能香火似承平。
却愁旧制难遥领，直要先生出按行。
霓裳中序第一（四圣观）
罗志仁（宋代）

来鸿又去燕。看罢江潮收画扇。湖曲雕阑倚倦。正船过西陵，快湖如箭。凌波不见。但陌花、遗曲凄怨。怨。孤山路，晚蒲病柳，淡绿锁深院。

谁恨。五云深处宫殿。记旧日、曾游翠辇。青红如写便面。下鹄池荒，放鹤人远。粉墙随岸转。漏碧瓦、残阳一线。蓬莱梦，人间那信，坐看海涛浅。
楼上偶题
唐彦谦（唐代）

尘土无因狎隐沦，青山一望每伤神。

可能前岭空乔木，应有怀才抱器人。
外兄施伯侃下第赴并门叔父招
梅尧臣（宋代）

共是干时者，同为失意人。
言趋太原召，如忍宛陵亲。
笳鼓听临塞，琴书未离身。
别君无斗酒，当识士安贫。
仲良见和再和谢焉四首
杨万里（宋代）

岂不为寮久，兹焉独愈亲。
卜居如不近，同志竟何因。
山鸟频招饮，江花解笑人。
风颠仍雨急，枉却一年春。
早梅
柳宗元（唐代）

早梅发高树，迥映楚天碧。
朔吹飘夜香，繁霜滋晓白。
欲为万里赠，杳杳山水隔。
寒英坐销落，何用慰远客。
锦钱馀笑 其三
郑思肖（宋代）

晚年阖闾国，侨寓陋巷屋。屋中无所有，事事不具足。

终不借人口，伸舌觅饭吃。以此大恣纵，骂人笑吃吃。
月下笛 院落乍秋，乱蛩絮壁，赋寄眉月楼
蒋春霖（清代）

浅树留云，疏花倚石，小亭秋聚。风泉暗语。夜深琴韵愁谱。

芭蕉叶碎桐阴减，料不碍、空阶细雨。奈笺纹叠雪，筝床横玉，旧情无数。

休赋。归来句。待采遍芙蓉，隔江烟雾。吹箫俊侣。跨鸾今在何许。

相思泪滴珊瑚枕，尚梦到、穿针院宇。只后夜酒醒时，满地鸣虫自苦。
遗侄淑卿香方偈
耶律楚材（元代）

我有一香香，秘之不敢说。心生种种法生，心灭种种法灭。

退身一念未生前，此是真香太奇绝。邪神恶鬼永沈踪，外道天魔皆胸裂。
不厌
郭之奇（明代）

不厌前山爱此山，松吹偏向此中閒。便教碧草分遥色，长与幽人照晓颜。
明郑贵妃金书观音普门品经 其二
赵昱（明代）

番经厂里见莲台，绿刺观音鬘络开。跳步也随弓样窄，中秋来舞万年杯。
小院
陆游（宋代）

小院回廊夕照明，放翁宴坐一筇横。
铜匜暖彻香初过，铁杵声清药欲成。
世事熟看无一可，古人不作与谁评！新凉社酒家家熟，便用阳狂了此生。
席上口占
徐明善（元代）

乘传入南中，云章照海红。天边龙虎气，南徼马牛风。

日月八荒烛，车书万里同。丹青入王会，茅土胙无穷。
送虞部杨员外出牧池州
宋庠（宋代）

郎署新闻一进阶，汉家临遣重州台。
人持泽节龙形出，路建风旟隼翼开。
千顷江禾年有瑞，万盆吴茧俗丰财。
吟窗剩赏云峰翠，即是踰朞报政回。
医眼
释慧开（宋代）

开黑暗门，通向上竅。
内外障除，神光独耀。
登太平塔
陆游（宋代）

我从平地来，忽寄百尺巅。
眼力与脚力，初不减少年。
渐高山愈与，杳杳浮云烟。
举手扪参旗，日月磨螘旋。
天风忽吹衣，便欲从此僊。
且复下梯去，著书未终篇。
长安送人（一作送乡人）
周贺（唐代）

上国多离别，年年渭水滨。空将未归意，说向欲行人。

雁度池塘月，山连井邑春。临岐惜分手，日暮一沾巾。
吴门郭季虎以十月十七日寿放翁于今四年矣朗亭徵诗
邵懿辰（清代）

放翁豪放人间无，紫皇案前餐碧腴。八十六年诗万首，天风吹洒满清都。

不愿腰间玉鹿卢，九环宝带青珊瑚。愿得彫戈横铁马，衔枚雪夜超飞狐。

成都名花十万株，眉州玻璃春百壶。醉上凌云手招月，金骨绿髓仙之臞。

百年一瞬幽兰墟，丽川亭下芳华徂。中原半壁皆不寿，但留团扇家家图。

我欲持杯酹太虚，朱楼白塔归来乎。不见荒寒京水道，青骡踏雪靖南湖。
次韵吴谕德先生共月庵赏花（二首）
王弼（明代）

未从花下醉清曛，忽忆东风动茜裙。
已按公诗知节候，来年相访在春分。
旧得有读书乐时一讽咏欣然会心因广之为静坐乐会友乐各四章 其四
顾允成（明代）

木落水尽千崖枯，隐几嗒焉我丧吾。万窍怒号任天籁，六藏赅存同蘧庐。

梅花映带雪花白，芳洁足称静坐者。静坐之乐何处寻，雷在地中见天心。
九日山行便谒禹庙
倪元璐（明代）

茅屋人家红叶飞，天将枯去晚烟肥。好呼九日风为孟，谁赋黄花歌示韦。

树有异形石勒相，山无一缝白登围。怕人疑作防风氏，急向禹王祠下归。
同人冒雨寻白兆山桃花岩中途雨甚小憩山寺被酒有怀太白 其一
左宗植（清代）

残宵闻轻雷，破晓辨游躅。老筇动高兴，意行复谁促。

濛濛城西动，野水带寒玉。东风信马蹄，洲草萋已绿。

连畦平衍尽，复岫岖嵚续。阴霾湿危空，线路瞰幽谷。

回风吹雨来，万壑响琴筑。平生谪仙人，高歌在林麓。

粉房望咫尺，不得骋吾足。置此下山去，山中酒应熟。
龄儿学字诗以勉之
陈子升（明代）

花下看儿学字初，本来文业肯生疏。拈将斑竹枝常画，摘得□□叶亦书。

记诵料无廷硕并，呼名奢望曲江如。山妻笑指同堂老，他日飞腾莫学渠。
足疾
白居易（唐代）

足疾无加亦不瘳，绵春历夏复经秋。开颜且酌尊中酒，

代步多乘池上舟。幸有眼前衣食在，兼无身后子孙忧。

应须学取陶彭泽，但委心形任去留。
和邓友直
胡寅（宋代）

坐看嘉树溢枯流，快作南江汗漫游。晓岸林峦光写镜，夜窗风露冷涵秋。

謏闻岂解论三豕，涩思真如曳九牛。但喜维舟时接席，一篇珠玉胜封侯。
示秦医二首 其一
郭祥正（宋代）

忧来何物可销除，幸与秦医校局图。白黑势成分胜负，不知柯烂得归无。
颂古十七首 其九
释宗演（明代）

动弦别曲，叶落知秋。不肯子放，只肯子收。来年更有新条在，恼乱春风卒未休。
曾逢原挽词 其二
沈与求（宋代）

惊闻义骨殒狐狸，怅失中朝一吏师。广汉威名由擿伏，宽饶直气不容欺。

丹心共愤时多难，白首相期论少卑。满眼西风空溅泪，何心忍读蔡邕碑。
咏儒释道三教总赠程洁庵：释教十三首 其一 二身一体
李道纯（元代）

法身清静本无形，有象何名圆满身？假使化身千百亿，不能合一不全真。
和微之药名劝酒
王安石（宋代）

赤车使者锦帐郎，从客珂马留闲坊。
紫芝眉宇倾一坐，笑语但闻鸡舌香。
药名劝酒诗实好，陟厘为我书数行。
真珠的皪鸣槽床，金罂琥珀正可尝。
史君子细看流光，莫惜觅醉衣淋浪。
独醒至死诚可伤，欢华易尽悲酸早，人间没药能医老。
寄言歌管众少年，趁取乌头未白前。
春草
张旭（唐代）

春草青青万里馀，边城落日见离居。
情知塞上三年别，不寄云间一纸书。(塞上 一作：海上)
读成帝内传
钱中谐（清代）

汉武求仙日，危楼四望开。温传青鸟至，空候白云来。

玉露虚芝馆，金风冷桂台。茂陵终寂寞，谁与望蓬莱？
与客谈竹茶炉二首 其一
邵宝（明代）

松下煎茶试古垆，涛声隐隐起风湖。老僧妙思禅机外，烧尽山泉竹未枯。
长歌行
曹叡（魏晋）

静夜在能寐。
耳听众禽鸣。
大城育狐兔。
高墉多鸟声。
坏宇何寥廓。
宿屋邪草生。
中心感时物。
抚剑下前庭。
翔佯于阶际。
景星一何明。
仰首观灵宿。
北辰奋休荣。
哀彼失羣燕。
丧偶独茕茕。
单心谁与侣。
造房孰与成。
徒然喟有和。
悲惨伤人情。
余情偏易感。
怀往增愤盈。
吐吟音不彻。
泣涕沾罗缨。
左原诗三十二首 其七 梅溪
王十朋（宋代）

我向梅花溪上家，几看清浅浸横斜。手栽木已如人老，雪鬓萧疏对雪花。
是夜微雨叠前韵
弘历（清代）

隔林霏薄雾，入夜隐疏星。忽听浽溦响，难安梦寐形。

数残高阁漏，倚遍小山屏。自咎吾言戆，还蕲沛大灵。
柳梢青（鉴止月下赏莲）
赵师侠（宋代）

水满方塘。菰蒲深处，戏浴鸳鸯。灿锦舒霞，红幢绿盖，时递幽香。

灿弓摇挂孤光。映烟树、云间渺茫。散发披襟，都忘身世，真在仙乡。
久雨二首
李弥逊（宋代）

夜雨翻盆晓未停，看山两眼几时青。
不知溪面添多少，水满方池涨绿萍。
送仲晦
黄铢（宋代）

靡靡岁时晏，乱山红叶稀。
端居已无悰，况与亲故违。
驾言临广已，惜此须臾期。
祖燕未云洽，鸡鸣促再驰。
晨装俨然队，天澹风凄凄。
迤逦征人行，怅惘离言悲。
令德本高世，诚思开圣微。
虎豹文采异，几年丹诏垂。
眷兹皇华寄，那得淹遐隮。
君王久延伫，去矣翔天墀。
顾我抱幽独，已为清世遗。
冥鸿聿高举，蜩鲎何由追。
萦萦西郊道，晻晻朝阳晖。
出处自殊迹，操祛胡不恰。
明当逐云月，依旧东冈陂。
寄乾陵杨侍郎
子兰（唐代）

冷落官资不畏贫，司曹且共内官分。步量野色成公案，

点检樵声入奏闻。陵庙路因朝去扫，御炉香每夜来焚。

碑寒树古神门上，管得无穷空白云。
五更
陈维英（清代）

倚壁灯光小炷留，宵眠醒必五更头。吾身自有时辰表，不用鸡人报晓筹。
读和靖西湖诗戏书卷尾
释德洪（宋代）

长爱东坡眼不枯，解将西子比西湖。先生诗妙真如画，为作春寒出浴图。
次黄司户红糟韵四首 其四
项安世（宋代）

世人两眼迷青红，百忧一笑无欢容。仙官美禄不肯受，白首世路誇龙钟。

高人箕踞得所籍，焦柈不羡天厨丰。我欲从君觅羹法，有田种秫园栽菘。
和宋次道奠石昌言舍人
梅尧臣（宋代）

金羁白马晓朝天，嘒管行车暮已传。
上帝楼成何遽召，青霄路绝不应还。
飘阶陨叶声凄若，隔幕孤灯夜寂然。
来奠一觞空湛湛，却思平昔泪涟涟。
子骏运使八咏堂·桐轩
文同（宋代）

晴影满空壁，晨曦上清轩。
庭下双高桐，枝叶蔚以繁。
种者意自远，岂并群木论。
谓可絙朱丝，中有雅韵存。
成之在谁手，但为培霜根。
须知治世音，尽付于此孙。
次韵范纯甫
陈著（宋代）

与云俱卷出山迟，邂逅初寒旺菊时。
纵欲插花安得笑，无从赊菊若为诗。
乾坤许阔自多碍，风雨又□自故知。
白首犹存旧乌帽，龙山何处渺余思。
送陈判官罢举赴江外
杨巨源（唐代）

练思多时冰雪清，拂衣无语别书生。莫将甲乙为前累，

不废烟霄是此行。定爱红云燃楚色，应看白雨打江声。

心期玉帐亲台位，魏勃因君说姓名。
直舍纪事二首 其二
程公许（宋代）

岂不怀归畏简书，人生何处不蘧庐。静看世态冥心久，贪问生涯画计疏。

休作劳神狙赋芧，可同贪啄鸟驯除。饭疏有味亲长健，此乐千金莫换渠。
赠从弟南平太守之遥二首
李白（唐代）

少年不得意，落拓无安居。
愿随任公子，欲钓吞舟鱼。
常时饮酒逐风景，壮心遂与功名疏。
兰生谷底人不锄，云在高山空卷舒。
汉家天子驰驷马，赤军蜀道迎相如。
天门九重谒圣人，龙颜一解四海春。
彤庭左右呼万岁，拜贺明主收沉沦。
翰林秉笔回英眄，麟阁峥嵘谁可见？
承恩初入银台门，著书独在金銮殿。
龙驹雕镫白玉鞍，象床绮食黄金盘。
当时笑我微贱者，却来请谒为交欢。
一朝谢病游江海，畴昔相知几人在？
前门长揖后门关，今日结交明日改。
爱君山岳心不移，随君云雾迷所为。
梦得池塘生春草，使我长价登楼诗。
别后遥传临海作，可见羊何共和之。

东平与南平，今古两步兵。
素心爱美酒，不是顾专城。
谪官桃源去，寻花几处行？
秦人如旧识，出户笑相迎。
秋兴
杨万里（宋代）

宿有青霞愿，惟应白鹭知。
风烟聊晚望，山水入秋宜。
老里还多病，贫中却剩诗。
浪愁余热在，会自有凉时。
逍遥咏
宋太宗（宋代）

逍遥知语默，境外见真空。
有位皆玄感，无缘不用功。
义说三才理，幽深万事通。
因依堪法则，答谢向旻穹。
九月十三日离仙林
王十朋（宋代）

重入脩门鬓已华，君恩犹未许还家。木鱼声动催行李，蜡炬向人空自花。
应制次韵石城秦淮二首 其二
陶安（明代）

秦淮水，息风浪。宛如河汉向西流，星斗高环紫垣上。

祖龙凿山气常王，地脉仍完秦自丧。大帝兴吴天堑雄，五马南浮形势壮。

秦淮光涵天影明，楼台夹岸如承平。雪晴朝来春水生，且无江上鲸鲵争。

钟山万古色不改，日出云开见沧海。
秋寄□江舒公
唐求（唐代）

故人何处望，秋色满江濆。入水溪虫乱，过桥山路分。

鹤归松上月，僧入竹间云。莫惜中宵磬，从教梦里闻。
月中行
陈允平（宋代）

鬓云斜插映山红。春里澹香融。自携纨扇出帘栊。意欲扑飞虫。
蔷薇架下偏宜酒，纤纤手、自引金钟。倦歌佯醉倚东风。愁在落花中。
寄三衢使君赵寺丞
释居简（宋代）

刺史天开卷暝云，凛姿如玉照人明。蓬莱地近异尘世，箕颍风高凝古情。

度外峻超千文俗，春来又劝一年耕。屏藩王室皆同姓，况是金瓯覆姓名。
应天长 春日田家乐
周世臣（明代）

溪南溪北桥横木，赖得行人影孤独。柳数围，传新绿，刚覆三间茆屋。

床头栖野鹜，闲个篱边眠犊。黄土矮墙坚筑，安顿初添竹。
月夜小集次韵郑教授
韩淲（宋代）

溪山有佳月，可以永今夕。惊心总悠悠，过眼纷籍籍。

何为秋向深，甚是老已逼。长谣陶一觞，怀抱所共席。

披衣步良夜，奈此佳月何。太虚澹以阔，青景转觉多。

风微泛家山，露湛明庭树。乌鹊无停栖，稀星片云度。

光冷秋气肃，感时唯自惊。徘徊亦已久，不知更漏深。

嫦娥在高高，传闻殊恍惚。双鹤快飞来，驾我探月窟。
挽刘监庙
廖行之（宋代）

去岁与君别，高谈气如虹。
酒酣出三诗，遗我意何穷。
归涂度黄花，偶遇衡人东。
问君无恙否，报言近已终。
闻之骇且疑，期君后凋松。
分携数月耳，鸡年何遽逢。
还家仅弛担，走哭悲填胸。
夫君乡评高，孝友古人同。
一第晚乃得，权门肯投踪。
暂出不少留，翩翩若冥鸿。
力学老不倦，进得新有功。
惜哉干国资，已矣浮云空。
最怜亲白发，行路为惨容。
頼是有子贤，接踵翔蟾宫。
朝来哀笳发，湘江雨濛濛。
月岭挂寒斗，霜林号凄风。
斯人重难见，夜台情得通。
赞崇禧丈室二仙图
张矩（宋代）

鹿皮槲叶，容颜枯槁。青巾白袍，飘然气貌。不同者形，所同者道。

金丹一丸，天地同老。
秋日怀亲
杨文俪（明代）

玉露沾花湿，金风入幕凉。天连秋水碧，山带晚烟苍。

抚景嗟时序，怀亲忆故乡。倚阑凝伫久，心逐雁南翔。
寄赵十履道
韩淲（宋代）

养疴倦还往，南山卧荒庐。风檐洒云雨，急景岁序徂。

旷焉亲知乐，睇望东城隅。即事聊自吟，爰寂守玄虚。
逢张十八员外籍
白居易（唐代）

旅思正茫茫，相逢此道傍。晓岚林叶暗，秋露草花香。

白发江城守，青衫水部郎。客亭同宿处，忽似夜归乡。
九日饮砂山莲花峰
贡良（清代）

寒云叠叠水重重，木落空山敛瘦容。九品莲台登绝顶，十分秋色到高峰。

纪游已入幽人画，览胜还寻旧日踪。醉插茱萸归忽晚，前川月满露华浓。
游牛首 其二
王安修（清代）

鸟道荒烟外，天风飒满林。空江涵雨霁，叠嶂带云阴。

楼阁争高下，松杉自古今。旧游浑似梦，一笑更登临。
未起
金孝纯（清代）

未起心犹寂，初回梦已空。曙光镫影外，春意鸟声中。

菊枕频欹雨，芦帘不受风。自惭小室赋，无复蔡凝工。
谢主人石笋
齐己（唐代）

西园罢宴游，东阁念林丘。特减花边峭，来添竹里幽。

忆过阳朔见，曾记大湖求。从此频吟绕，归山意亦休。